Улсын Их Хурлын 2007 оны намрын ээлжит чуулганы Байгаль орчин, хүнс, хөдөө аж ахуйн байнгын хорооны 12 дугаар сарын 4-ний өдөр /Мягмар гариг/-ийн хуралдаан **15 цаг 20 минутад** Төрийн ордны Г танхимд эхлэв.

            Улсын Их Хурлын гишүүн А.Бакей ирц, хэлэлцэх асуудлыг танилцуулж, хуралдааныг даргалав.

Хуралдаанд ирвэл зохих 17 гишүүнээс 10 гишүүн ирж, 58.8 хувийн ирцтэй байв. Үүнд:

            **Чөлөөтэй:** Я.Санжмятав

            **Өвчтэй**: Г.Батхүү

**Тасалсан:** Х.Баттулга, Б.Батбаяр, Л.Гүндалай, Ц.Дамиран, Ц.Цэнгэл

            **Нэг.Засгийн газрын гишүүнийг томилох тухай**

            Хэлэлцэж буй асуудалтай холбогдуулан Засгийн газрын гишүүнд нэр дэвшигч Ц.Даваадорж, Ц.Ганхуяг, Байгаль орчин, хүнс, хөдөө аж ахуйн байнгын хорооны референт Д.Мягмарсүрэн, Д.Мяхдадаг нар байлцав.

            Монгол Улсын сайд, Засгийн газрын ХЭГ-ын дарга Су.Батболд Байгаль орчны сайдад нэр дэвшигчийн талаарх хэлэлцүүлгийг түр хойшлуулж өгөхийг хүсч, Хүнс, хөдөө аж ахуйн сайдад нэр дэвшигчийн талаар танилцуулга хийв.

            Байгаль орчны сайдад нэр дэвшигчийн талаар УИХ-ын гишүүн Ч.Содномцэрэнгийн асуусан асуултад Засгийн газрын ХЭГ-ын дарга Су.Батболд хариулж, тайлбар хийв.

            Хүнс, хөдөө аж ахуйн сайдад нэр дэвшигчтэй холбоотой асуулт, санал УИХ-ын гишүүдээс  гарсангүй.

**А.Бакей:** Засгийн газрын гишүүн, Хүнс хөдөө аж ахуйн сайдад нэр дэвшигч Ц.Ганхуягийг дэмжиж байгаа гишүүд гараа өргөнө үү.

Дэмжсэн          10

Татгалзсан       0

Бүгд                 10

Гишүүдийн олонхийн саналаар дэмжигдлээ.

**Хуралдаан 15 цаг 30 минутад өндөрлөв.**

            ТАНИЛЦСАН:

БАЙГАЛЬ ОРЧИН, ХҮНС,

ХӨДӨӨ АЖ АХУЙН БАЙНГЫН

ХОРООНЫ ДАРГА                                                                               Я.САНЖМЯТАВ

            ТОВЧ ТЭМДЭГЛЭЛ ХӨТӨЛСӨН:

            Хуралдааны нарийн

            бичгийн дарга                                                                           Ц.НАРАНТУЯА

**БАЙГАЛЬ ОРЧИН, ХҮНС, ХӨДӨӨ АЖ АХУЙН**

**БАЙНГЫН ХОРООНЫ 12 ДУГААР САРЫН**

**4-НИЙ  ӨДРИЙН ХУРАЛДААНЫ**

**ДЭЛГЭРЭНГҮЙ ТЭМДЭГЛЭЛ**

**А.Бакей**:-Даваадорж замд ирж байгаа юм байна, одоо хүрээд ирнэ. Одоо хэлэлцэхээс өмнө.

**Су.Батболд**:-Байнгын хорооны даргад танилцуулахад Засгийн газрыг бүрэлдүүлж байгаа намуудын хооронд гэрээ хийгдэж байгаа. Бүгд Найрамдах Намын тухайд МАХН-тай хийх гэрээн дээр гарын үсэг зурагдаж амжаагүй байгаа. Тийм учраас Монгол Улсын Ерөнхий сайдаас УИХ-ын даргад албан тоот хүргүүлсэн байгаа. Байгаль орчин, хөдөө аж ахуйн байнгын хорооны хуралдаанаар Байгаль орчны сайдын асуудлыг хэлэлцэхийг түр хойшлуулж өгөөчээ гэсэн албан тоотыг хүргүүлсэн. Идэвхтэн дарга бол энэ асуудлыг байнгын хороонд хэл гэсэн. Тийм учраас өнөөдөр Хүнс, хөдөө аж ахуйн сайдыг танилцуулъя гэж байгаа.

**А.Бакей**:-Батболд дарга намуудын зөвшилцөл хараахан хүрээгүй байгаа учраас байгаль орчны асуудал эрхэлсэн сайдын хувьд түр хойшлуулъя гэсэн санал тавьж байна шүү дээ.

**Ч.Содномцэрэн**:-Батболд сайдаас саяны хийсэн мэдээлэлтэй холбогдуулаад асууя. Бид нарт орж ирсэн мэдээллээр Их Хурлын гишүүдэд тараасан материалаар бол Байгаль орчны сайдад Даваадоржийн нэр орж ирсэн байгаа. Өчигдөр Ерөнхийлөгчид өргөн барихдаа Даваадоржийн нэр орсон уу, үгүй юу? Ерөнхийлөгчтэй зөвшилцөхөд Даваадоржийн талаар элдвийн хариу ирсэн үү, үгүй юу? яагаад өнөөдөр орж ирэхгүй байна вэ, өнөөдөр орохгүй бол цаашаа цаг хугацаа байгаа юмуу, үгүй юмуу гэсэн ийм асуулт байна.

**Су.Батболд**:-Өчигдөр Монгол Улсын Ерөнхий сайдаас Монгол Улсын Ерөнхийлөгчтэй Засгийн газрын гишүүдийг томилуулах асуудлаар зөвшилцөхөөр материал хүргүүлсэн. Тэр дотор Байгаль орчны сайдын асуудал явсан. Байгаль орчны сайдад Даваадоржийн нэрийг дэвшүүлээд явуулсан. Монгол Улсы Ерөнхийлөгчөөс Даваадоржийг зөвшөөрсөн, зөвшилцсөн бичиг хүрэлцэн ирсэн байгаа. Өнөөдөр Ерөнхий сайдын тавьж байгаа асуудал бол түр хойшлуулж өгөөчээ, маргаашийн Байнгын хорооны хуралдаанаар юму, дараа оруулъя гэсэн санал тавьж байгаа.

**А.Бакей**:-Өөр асуулт байна уу? Байхгүй бол нэгэнт хэлэлцэж байгаа асуудлыг Засгийн газраас ийм байдлаар танилцуулж байна. Байгаль орчны сайдад нэр дэвшигч хүний хувьд намуудын зөвшилцөл хараахан дуусаагүй байгаа учраас хойшлуулж өгөөчээ гэж. Энэ саналыг хүлээж авах эсэх талаар санал хураалгах уу?

**Ч.Содномцэрэн**:-Наадах чинь намуудын зөвшилцөл дуусаагүй гэж энэ дээр чинь бид нарт тараасан материал бол намуудын зөвшилцөл нь дуусаад, тэгээд Цэрэнгийн Даваадоржийг Засгийн газрын гишүүн, Байгаль орчны сайдаар томилуулах саналыг оруулж байгаа юм байна гэж бид нар ойлгоод байгаа шүү дээ. Ерөнхий сайд энэ саналаа татаж авч байгаа юмуу, эсвэл энэ чигээр нь оруулж ирсэн, тараасан материалаараа хэлэлцүүлж болохгүй учир шалтгаан нь юундаа байгаа юм бэ? Зөвшилцөл нь дуусаад бид нарт Ерөнхийлөгчтэй зөвшилцөөд Их Хурлын гишүүд байнгын хороодод энэ материалыг тараасан гэж ойлгоод байгаа шүү дээ. Баяр Ерөнхий сайдын гарын үсэгтэй материал тараасан шүү дээ.

**Су.Батболд**:-Би бол зөвшилцөл дуусаагүй гэж танилцуулаагүй. Өнөөдөр хэлэлцэх асуудлыг хойшлуулж өгөөчээ гэсэн. Монгол Улсын Ерөнхий сайдаас Даваадоржийг Байгаль орчны сайдаар томилуулах асуудал хэвээрээ Байнгын хорооны хурлаар өнөөдөр биш дараа хэлэлцүүлье гэсэн саналыг тавьж байгаа. Сая жишээлбэл, Нийгмийн бодлогын байнгын хороон дээр Батсэрээдэнийг Эрүүл мэндийн сайдаар томилох асуудлыг бас өөрөө гадаадаас хараахан ирж амжаагүй байгаа учраас хойшлуулчихлаа л даа. Яг л энэнтэй адилхан процесс гэж би бодож байна.

**А.Бакей**:-Түр хойшлуулна гэсэн утгаар л ойлгож байна тийм ээ. Уг нь Ерөнхийлөгч зөвшөөрөөд бичгээ өгчихсөн байна шүү дээ. Санал өгчихсөн байна.

**Ч.Содномцэрэн**:-Наадах чинь ерөөсөө ойлгогдохгүй байна. Ерөнхий сайд нь нэр дэвшүүлээд гарын үсгээ зураад тамгаа дараад Байнгын хороодод материалаа ирүүлчихсэн. Ерөнхийлөгчтэйгээ зөвшилцчихсөн, намуудтайгаа зөвшилцчихсөн, одоо тэгээд хойшлуулах шалтгаан нь ерөөсөө ойлгогдохгүй байна шүү дээ. Даваадоржийг яагаад хойшлуулж байгаа юм,энэ шалтгаанаа тайлбарлаач. Даваадоржоос өөрөөс нь асуудаг юмуу?

**Су.Батболд**:-Хамтран Засгийн газрыг байгуулж байгаа талууд болох намууд хоорондоо гэрээ байгуулж байгаа. Тэр намуудын хооронд байгуулж байгаа гэрээн дээр хоёр намын зүгээс гарын үсэг зураагүй байгаа учраас түр хойшлуулж өгөөчээ гэсэн тайлбарыг хэлж байгаа.

**А.Бакей**:-Ер нь ингэж ойлгож болох уу? Ерөнхийдөө хоёр нам яг зөвшилцөхийн хувьд зөвшилцөлд хүрсэн. Хамтран ажиллах гэрээнд гарын үсэг зурж амжаагүй байгаа учраас түр хойшлуулж өгөөчээ гэж тэгж ойлгож болох уу?

**Су.Батболд**:-Тэр процедур гүйцчихвэл тэгээд л оруулаад ирнэ.

**А.Бакей**:-Даваадоржийн нэр хэвээрээ.

**Су.Батболд**:-Тийм.

**А.Бакей**:-Тэгж л ойлголоо. Тийм учраас нэгэнт л нэр дэвшүүлж байгаа субъектээс ингэж хэлж байгаа учраас түр хойшлуулъя.

Засгийн газрын гишүүн бөгөөд Хүнс, хөдөө аж ахуйн сайдад нэр дэвшигч Ц.Ганхуягийн талаар Засгийн газрын ХЭГ-ын дарга, сайдын үүрэг гүйцэтгэгч Батболд танилцуулна.

**Су.Батболд**:-Байнгын хорооны гишүүдийн энэ өдрийн амгаланг айлтгая.

Монгол Улсын Үндсэн хуулийн 39-р зүйлийн 3 дахь хэсэгт Засгийн газрын гишүүдийг Ерөнхий сайдын өргөн мэдүүлснээр УИХ хүн бүрээр хэлэлцэж томилно гэж заасны дагуу Засгийн газрын тухай хуулийн 23-р зүйлийн 1 дэх хэсгийн 1-д заасныг үндэслэн Засгийн газрын гишүүдийг томилуулах асуудлыг Монгол Улсын Ерөнхийлөгчтэй зөвшилцөн УИХ-д оруулан танилцуулж байна.

Засгийн газрын гишүүнээр томилуулахаар нэр дэвшүүлэхдээ ажлын чадвар, мэргэжлийн туршлага, Засгийн газраас дэвшүүлж байгаа гол гол зорилтыг шийдвэрлэхэд мэргэжлийн түвшинд ажиллах чадвартай байх. Мөн УИХ-ын гишүүн, танхимын нийт гишүүдийн 50-иас илүүгүй байх гэсэн олон түмний санаа бодол болон жендерийн зохистой харилцааг харгалзан үзэж удирдан зохион байгуулах авьяас чадвар, шударга, зарчимч, ажил хэрэгч чанарыг удирдлага болгон дээрх хүмүүсийг сайдын албан тушаалд нэр дэвшүүлж байна.

Монгол Улсын Засгийн газрын гишүүн Хүнс, хөдөө аж ахуйн сайдын албан тушаалд томилуулахаар Цэрэндоржийн Ганхуягийг танилцуулж байна.

1966 онд Завхан аймгийн Завханмандал суманд төрсөн, 41 настай, эхнэр, хүүхдүүдийн хамт амьдардаг.

1984 онд Завхан аймгийн 10 жилийн дунд сургууль, 1984-1989 онд ОХУ-ын Эрхүү хотын Улсын багшийн их сургууль, 1987-1989 онд эрхүүгийн улс төрийн оройн их сургууль, 1994-1996 онд Германы гадаад худалдааны академийг тус тус төгссөн. Физикийн багш, улс төр судлаач, эдийн засагч мэргэжилтэй.

1989 онд Завхан аймгийн 10 жилийн дунд сургуульд багш, 1989-1990 онд цэргийн албанд, 1990-1991 онд Монголын Ардчилсан холбооны Завхан аймагт зохицуулагч, 1991-1996 онд Ардын аж ахуйтны холбоонд нарийн бичгийн дарга, Ерөнхийлөгч, 1996-2000 онд УИХ-ын гишүүн, Байнгын хорооны дарга, 2000 оноос Иргэний зориг намын Ерөнхий нарийн бичгийн дарга, дэд дарга, 2004-2006 онд Хүнс, хөдөө аж ахуйн дэд сайдаар ажиллаж байсан. Төрийн албанд 7 жил ажилласан. Улс төрийн албан тушаалд 6 жил ажилласан ийм хүн байна. Анхаарал тавьсанд баярлалаа.

**А.Бакей**:-Одоо хэлэлцэж байгаа асуудалтай холбогдуулж Засгийн газрын ХЭГ-ын даргаас болон нэр дэвшигчээс УИХ-ын гишүүд асуулт асууж тодруулах зүйл байвал асууя. Асуух зүйл байна уу? Байхгүй бол асуудлаа таслах уу? За тасаллаа.

Одоо нэр дэвшигчийн талаар гишүүд бас үг хэлж болно, санал хэлж болно. Санал хэлэх хүн байна уу? За саналаа таслая. За тасаллаа.

За ингээд Байнгын хорооноос хэлэлцсэн асуудалтай холбогдуулж Засгийн газрын гишүүн бөгөөд Хүнс, хөдөө аж ахуйн сайдад нэр дэвшигч Ганхуягийг дэмжье гэсэн саналаар санал хураалт явуулъя. Дэмжих саналтай гишүүд гараа өргөе. За 100 хувь дэмжсэн байна. Санал нэгтэйгээр дэмжсэн байна.

Ингээд байнгын хорооноос гарах санал дүгнэлтийг би унших юм байна. Ингээд Хүнс, хөдөө аж ахуйн салбарын өмнө том зорилт тавигдаж байгаа. Энэ зорилтыг хэрэгжүүлэхийн төлөө сайн ажиллаарай гэж Ганхуяг нэр дэвшигчид амжилт хүсье. За баярлалаа.

Соронзон хальснаас хянаж буулгасан:

Хуралдааны нарийн

бичгийн дарга                                                                           Ц.НАРАНТУЯА